Ngohe Aromatawai: Ka rere te wā, ka rere te oro

**Paerewa Paetae Ngā Toi Puoro 91861:** Te tātari i te panonitanga o ngā huānga toi puoro

**Aronga:** NgāToi Puoro 3.2B v1

**Whiwhinga:** 4

**Te Horopaki**

Ko tāu nā mahi he whakarite i tētahi whakaaturanga e tātari ana i ngā panonitanga i roto i te ao puoro i roto i ngā tau.

Ka aro koe ki ngā kaiwaiata me ngā pēne nō Aotearoa, nō iwi taketake kē atu, mai i ngā tau 1960. Ka āta titiro koe ki ngā nekehanga, ngā mahi kanikani, ngā momo waiata, aha rānei, hei whakaatu mai i āu tātari i ngā panonitanga i roto i ngā tau mō ngā kaiwaiata me ngā pēne nāu anō i kōwhiri.

He mahi takitahi tēnei. Ka aromatawaingia tō kaha ki te tātari me te whakaatu mōhiotanga ki ngā panonitanga o te taha waiata mai i ngā tau 1960.

**Hei Mahi**

Mai i ēnei momo e toru (pēne, kaiwaiata, rōpū kaiwaiata), whiriwhirihia tētahi hei kaupapa rangahau māu. Kātahi ka tīpakohia kia toru, kia whā rānei ngā kaiwaiata/rōpū mai i ngā reanga rerekē kia kite i ngā panonitanga i roto i ngā tau. Ka wetewete koe i ngā mahi katoa: ā-taringa mai, ā-tinana mai, ā-reo waiata mai. Ka whai māramatanga ki ngā hūanga toi puoro o ngā kaiwaiata/rōpū mā te arotake i te hōhonutanga o ā rātou mahi.

Whakaarohia ngā rerekētanga o tēnā kaiwaiata/rōpū ki tēnā, kia kite i tō rātou ātaahua, kia kite i ngā panonitanga kino me ngā mea pai hoki.

Whakatauritehia ngā mahi a ngā kaiwaiata/rōpū o mua ki ō ngā kaiwaiata/rōpū o tēnei wā kia kite i ngā whakaawenga o ngā kaiwaiata/rōpū o mua ki ērā o nāianei.

Pupuritia ēnei kōrero ki tētahi kōpaki, ki tētahi wāhi haumaru kia taunaki ai i tō whakaaturanga.

**Taunakitanga:** **Ngā Toi Puoro 91861 Ka rere te wā, ka rere te oro**

|  |  |  |
| --- | --- | --- |
| **Taunakitanga mō te Paetae**  | **Taunakitanga mō te Kaiaka**  | **Taunakitanga mō te Kairangi**  |
| Ka matapaki i te āhua o ngā huānga toi o mua, o āianei hoki, i roto i tētahi horopaki. Ka matapaki i ngā take i whakarerekēhia ai ētahi huānga. Ka whakatau whakaaro mō te āhua o ngā huānga toi o anamata, ka taunaki ai.*Hei tauira:**Kua whakamārama mai i nga āhuatanga o ētahi tāngata o roto mai i ngā toi puoro.**Kua whakamōhio mai i ngā āhuatanga matua ka whakarerekē ai i ngā tau kua pahure.*  | Ka mātau te whakatau whakaaro mō te āhua o ngā huānga toi o anamata. Ka matapaki i ngā hua wā poto, hua wā roa o ngā panonitanga, ka āta taunaki ai.*Hei tauira:* *Kua whakaatu māramatanga i roto i ngā mahi toi puoro mā te wetewete i ngā panonitanga o ngā mahi a ngā rōpū me ngā kaiwaiata.* *Kua tuku i ngā whakaaro matua, i ngā hua kua puta mai i ngā panonitanga, ngā hua mō te pae tata, ngā hua mō te pae tawhiti hoki.**Kua huakina ngā whakaaro ki te taha o te reo i roto i ngā titonga me te whakamārama ki ngā kaiwaiata/rōpū e kaha ana ki te hāpai i tō rātou ake reo taketake.*  | Ka tino mātau te whakatau whakaaro mō te āhua o ngā huānga toi o anamata, tae atu ki ngā āhua o roto, o waho hoki e whakarerekēhia ai ngā huānga. Ka matapaki i ngā hua whānui e puta mai i ngā panonitanga, me ngā urupare ka taea ki aua hua.*Hei tauira:**Kua tātari i ngā āhua o ngā kaiwaiata/rōpū kia whakaatu i ngā panonitanga kua hua mai.**Kua tātari i ngā āhuatanga o te ao whānui i whakaawe ai i ngā kaiwaiata/rōpū kia whakaatu i ngā panonitanga kua hua mai.**Kua whakaatu māramatanga mā te āta wetewete me te matapaki i ngā kōrero kua puta mai i te tātaritanga o ngā panonitanga.**He ngāwari te kite i ngā hua kua puta mai, ahakoa nō hea mai te whakaawenga, he hua kua puta. Hei tauira, kua whānau mai he pēpi hou, te matenga o tētahi whanaunga, kua māuiui tētahi mema o te rōpū, kua puta he puoro hou.*  |